Nle án *dɔ̀lɔ̀ng-yìlì lekiniá, le n nɛ-le' à-bʋ̀ʋ̀ kpɔ́-mɛ̀ɛ̀a le.
N gbaan ye óó ye' é dɔyèa n bhà, ke àa bha, n nɛ- àle káán' wo le.
Kɛ́ à ye' àle- bha, è àle tulu' kaan, ke è nù sa, ke è bha kpáa leng wo le.
Sée mɛ̂ɛ' ká ye n gbaanbò nɛ̀, án wʋʋ' pe' ka nɛ̀ ke ká à ma' láà, ya bɔ́n gó' wo kale ka bhà, le káé tó ye dɔ̀lɔ̀ng gbaan tulu káányè nɛ̀ lɛ́ɛ.
Kɛ́ dɔ̀lɔ̀ng gbaan-le ke àa bha e leng tà, ke àa gbaanyèa e-yìlì-le bha.
A-kɔ̀ɔ̀ do láà à gi, ka lekini káá mɔɔii tɔnɔ kɛɛá, ke ka zi àa gbaanyèa nle n gi.
À kɛ̀ɛ̀ kwɛiyè láà à gi, à-lèè ké à bhà ke ká tó' wo gbaanyèa n bhà ye dɔ̀lɔ̀ng gbaan láà à nɛ̀, ke n lekini án tó gbaanyèa ka gɔ̀n ye à-yìlì nɛ̀, ke ká tó n gi, ke n lekini án tó ka gi le.
Nlele, nle án dɔ̀lɔ̀ng-yìlìa, le kale ká n gbaanbòa le.
Mɛ̂ɛ' è to gbaanyèa n bhà kelekelele, ke n leng án zí tó gbaanyèa à-mɛ̀ɛ̀ gɔ̀n kpainkpainle, àle-mɛ̀ɛ̀- tɔnɔ kɛɛ kpáaá ye dɔ̀lɔ̀ng gbaan bhayè nɛ̀ le.
Atoosiwo àa nleá, káá mɔɔii pɔnggepɔ̀ngge kɛɛá ka leng tà.
Kɛ́ mɛ̂ɛ ye' òo tó gbaanyèa n bhà, àle-mɛ̀ɛ̀' ye dɔ̀lɔ̀ng gbaan' wò à kaan ke wò à bili kʋ́ʋ́lé, ke è kpɛ́ɛ́ ga, ke wò à wóó gaa, ke wò à yaa pai bhà, ke pai- à bhɛlɛ láà à nɛ̀ le.
À kɛ̀ɛ̀ kwɛiyè láà à gi, ka tò' gbaanyèa n bhà, ke n wʋʋbò- tó ka gwílé, wún óó wún' è tóà ka zʋʋ pé ye:
è kɛ̂ɛ ka nɛ̀ laá, ká à tó pe Aatana nɛ̀.
E à kɛɛà ka nɛ̀.
Ka tɔnɔ kɛ̀ɛ̀' kpáaá, wò ka dɔn-à nbhà *kàlengbòa àle bhà, le è to n nɛ tɔ́ bhɔ-kɔ̀ɔ̀a lúyáán tà le.
N lɔ̀ɔ̀- n nɛ kɛɛ kɔɔ' gi láà, ka lekini ka lɔ̀ɔ̀- n kɛ̀ɛ̀ àle-kɔ̀ɔ̀ bhà le.
À kɛ̀ɛ̀ kwɛiyè láà à gi, ka lɔ̀ɔ̀' è n kɛɛ láà, ká tó àle-zàà tà le.
Sée án wʋʋbò' kpɔ́yèa ka bhà láà, ka à gi-wùn kɛ̀ɛ̀', àle tóà ka tò ka lɔ̀ɔ̀' è n kɛɛ láà à-zàà tà-kɔ̀ɔ̀a le.
A-kɔ̀ɔ̀ do láà à gi, n lekini án zí n nɛ' wʋʋ' kpɔ' n bhà láà à gi-wùn kɛ̀ɛ̀ kwɛi' wo le.
Ale n lɔ̀ɔ̀' è à kɛɛ láà à gi-tààsí-kɔ̀ɔ̀a le.
Án wúnbò láà à pè- ka nɛ̀ kwɛi, ke n zowɛ́ɛ́ nii' daayèa kɔɔ' gi láà, ke ka leng ka zowɛ́ɛ́ nii- daa àle-kɔ̀ɔ̀ bhà, ke à tɔ̀kpɛ́tɔ̀kpɛ́lé- yaa à tà le.
Án n pe liè' dɔii ka tà, àle ye:
ka lɔ̀ɔ̀- ka ké kɛ̂ɛ, ye ka lɔ̀ɔ̀- n lekini n kɛɛ kɔi láà à nɛ̀.
Atoosiwo mɛ̂ɛ dɔ́ma ye' à lɔ̀ɔ̀- mɛ̂ɛ kɛɛ lekinilèkini wo, mɛ̂ɛ ké wɩ́ɩ́à à bhà ke mɛ̂ɛ- mɛ̂ɛ lekini wunbílí nu à-mɛ̀ɛ̀-wùn gi.
Lɔ̀mɛkɛ suu' kwɛi láà àle légiètà àa bhe.
À kɛ̀ɛ̀ kwɛiyè láà à gi, an liè' dɔ ka tà láà, ka àle mà', ke ká à gi-wùn kɛɛ, ke ká nu' tói n dɔ́mabòa.
A-wùn gi, máá ka lee nbhà gùábò koo.
Atoosiwo gùá-le àa é mɛ̂ɛ' à wɛì láà à kɛɛ-wùn tó dɔn.
Kɛ́ n dɔ́mabò' kale kaá le.
Ale kɛɛ le án wún páipái' ma' n nɛ tà, án à tó tàpólóyèa ka nɛ̀ le.
Kale káó nle n sí, kɛ́ nle án kale ka si' bhaamɛ̀ɛ̀bò finibhà, le án ka yaa', ke ká nù ló, ke ká tɔnɔ kɛ̂ɛ, ke ka tɔnɔ láà è mɔ́ le.
Sée án ka si' kwɛi, ke ka wún óó wún' peà n nɛ nɛ̀ n tɔ́á ke è à kɛ̂ɛ ka nɛ̀.
À kɛ̀ɛ̀ kwɛiyè láà à gi, à-lèè ké à bhà ke ka lɔ̀ɔ̀- ka ké kɛ̂ɛ.
An n pe liè' dɔ ka tà, àle lɛ́ɛ.